ฟรีค่าผ่านทางพิเศษ 3 สายทาง 23 ตุลาคมนี้ ตั้งแต่เวลา 00.01 น. ถึงเวลา 24.00 น.
การทางพิเศษแห่งประเทศไทย หรือ กทพ. แจ้งว่า เนื่องในวันปิยมหาราชตรงกับวันอาทิตย์ที่ 23 ตุลาคม 2565 ซึ่งเป็นวันหยุดราชการประจำปี ตามประกาศสำนักนายกรัฐมนตรี กทพ. ได้เปิดให้ผู้ใช้ทางฟรีโดยไม่เสียค่าใช้จ่าย โดยยกเว้นการจัดเก็บค่าผ่านทางพิเศษ จำนวน 3 สายทาง ประกอบด้วย ทางพิเศษเฉลิมมหานคร ทางด่วนขั้นที่ 1 จำนวน 19 ด่าน ทางพิเศษศรีรัช ทางด่วนขั้นที่ 2 จำนวน 31 ด่าน และทางพิเศษอุดรรัถยา บางปะอิน-ปากเกร็ด จำนวน 10 ด่าน ทั้งนี้ เป็นไปตามเงื่อไขที่ กทพ. บริษัททางด่วนและรถไฟฟ้ากรุงเทพ จำกัด (มหาชน) (BEM) และบริษัททางด่วนกรุงเทพเหนือ จำกัด (NECL) ร่วมปฏิบัติตามเงื่อนไขสัญญาสัมปทานโครงการระบบทางด่วนขั้นที่ 2 (ทางพิเศษศรีรัชรวมถึงส่วน D) และสัญญาโครงการทางด่วนสายบางปะอิน-ปากเกร็ด (ทางพิเศษอุดรรัถยา) ฉบับแก้ไขใหม่ เพื่อเป็นการอำนวยความสะดวกในการเดินทางของประชาชนในวันหยุด ผู้ใช้ทางพิเศษสามารถดาวน์โหลด Application “EXAT Portal” เพื่อเข้าไปอัปเดตเป็นบัตร Easy Pass Plus + เข้าไปใช้งานระบบ M - Flow โดยไม่ต้องลงทะเบียนใหม่ อีกทั้งยังสามารถ ขอความช่วยเหลือฉุกเฉิน (SOS) ผ่านทางแอปพลิเคชันดังกล่าว ได้อีกช่องทางหนึ่ง